“กรมทางหลวง” คาดเปิดประมูลมอเตอร์เวย์ บางขุนเทียน-บ้านแพ้ว 4.8 หมื่นลบ.ปลายปีหน้า
“กรมทางหลวง” คาดเปิดประมูล PPP มอเตอร์เวย์ บางขุนเทียน-บ้านแพ้ว 4.8 หมื่นลบ.ปลายปี 62
7 พ.ย. 2561

นายอานนท์ เหลิงบริบูรณ์ อธิบดีกรมทางหลวง เปิดเผยว่า ในวันนี้ (7 พ.ย.61) กรมทางหลวงได้จัดสัมมนาเพื่อประเมินความสนใจของเอกชน (Market Sounding) การศึกษาวิเคราะห์ความเหมาะสมการให้เอกชนร่วมลงทุน (PPP) โครงการทางหลวงพิเศษระหว่างเมือง (มอเตอร์เวย์) สายบางขุนเทียน- ปากท่อ ช่วงบางขุนเทียน-บ้านแพ้ว มูลค่า 4.8 หมื่นล้านบาท คาดว่าจะสรุปข้อมูลโครงการและจะนำเสนอเข้าสู่การพิจารณาของคณะกรรมการ PPP ในช่วงต้นปี 62 โดยเชื่อว่าจะเปิดประมูลในช่วงปลายปี 62 เริ่มก่อสร้างในปี 63 และเปิดใช้บริการได้ในปี 66
โดยมอเตอร์เวย์สายบางขุนเทียน- ปากท่อ ช่วงบางขุนเทียน- บ้านแพ้ว มีรูปแบบเป็นทางยกระดับอยู่บนถนนทางหลวงหมายเลข 35 โดยมีจุดเริ่มต้นเชื่อมต่อกับโครงการทางพิเศษ สายพระราม 3-ดาวคะนอง-วงแหวนรอบนอกกรุงเทพมหานครด้านตะวันตก บริเวณด่านบางขุนเทียนของการทางพิเศษแห่งประเทศไทย (กทพ.) และมีจุดสิ้นสุดโครงการที่บริเวณที่บริเวณก่อนถึงแยกบ้านแพ้ว รวมระยะทางประมาณ 25 กิโลเมตร (กม.)
สำหรับขอบเขตโครงการนี้ แบ่งเป็นงานระยะที่ 1 ออกแบบและก่อสร้างโครงการระยะเวลา 3 ปี ซึ่งช่วง 10 กม.แรกภาครัฐลงทุน และให้เอกชนลงทุนและก่อสร้างระยะทาง 15 กม.ขนาด 6 ช่องจราจร และลงทุนงานระบบตลอดโครงการ 25 กม.ทั้งระบบจัดเก็บค่าธรรมเนียมผ่านทาง, ระบบควบคุมและบริหารจัดการจราจร, อาคารศูนย์ควบคุมกลาง, ระบบบริหารจัดการทรัพย์สิน, ระบบโครงข่ายสื่อสาร ,ระบบการจ่ายกำลังไฟฟ้า ทั้งหมดนี้มีงบลงทุนประมาณ 3.2 หมื่นล้านบาท (ซึ่งรวมการลงทุนของภาครัฐที่ลงทุน 1.05 หมื่นล้านบาท ในช่วง 10 กม.)
ทั้งนี้ งานระยะที่ 2 เป็นงานดำเนินงานและบริหารระบบจัดเก็บค่าธรรมเนียมผ่านทาง คาดมีเงินลงทุน 6.3 พันล้านบาท รวมการบำรุงรักษา ประมาณ 9.8 พันล้านบาท ระยะเวลาไม่เกิน 30 ปี ประเมินมูลค่าลงทุนรวมประมาณ 1.6 หมื่นล้านบาท  เบื้องต้นจะมีระยะเวลาก่อสร้าง 3 ปี และดำเนินการระยะเวลา 30 ปี โดย
โดยอธิบดีกรมทางหลวง กล่าวว่า งานโยธาก่อสร้างระยะทาง 10 กม. ช่วงบางขุนเทียน-เอกชัย กรมทางหลวงจะเป็นผู้ดำเนินการก่อสร้าง ซึ่งคาดว่าในเดือน พ.ย.นี้จะเปิดประมูล แบ่งเป็น 3 สัญญา สัญญาที่ 1 จำนวน 4 พันล้านบาท สัญญาที่ 2 จำนวน 4 พันล้านบาท และสัญญาที่ 3 จำนวน 2.5 พันล้านบาท
สำหรับโครงการมอเตอร์เวย์ สายนครปฐม-ชะอำ ระยะทาง 109 กม.วงเงินลงทุน 7.9 หมื่นล้านบาท  รอเสนอเข้าที่ประชุมคณะรัฐมนตรีอนุมัติให้ใช้รูปแบบ PPP Net Cost  โดยคาดจะเปิดประมูลในข่วงต้นปี-กลางปี 62 เริ่มสร้างได้ปลายปี 63 โดยจะมีทั้งงานโยธาก่อสร้าง งานดำเนินการและซ่อมบำรุง และให้บริการพื้นที่เชิงพาณิชย์ ระยะเวลาสัมปทาน 30 ปี
 